**ПРИЛОГ УЗ ТАЧКУ 2.**  ДНЕВНОГ РЕДА III ВАНРЕДНЕ СЕДНИЦЕ СКУПШТИНЕ АКЦИОНАРА ''БАС''-БЕОГРАДСКЕ АУТОБУСКЕ СТАНИЦЕ а.д. БЕОГРАД - ДОНОШЕЊЕ ОДЛУКЕ О РАСПОЛАГАЊУ ИМОВИНОМ ВЕЛИКЕ ВРЕДНОСТИ

Законом о привредним друштвима je прописано да друштво располаже имовином велике вредности ако у моменту доношења одлуке о томе набавна и/или продајна и/или тржишна вредност имовине којом располаже представља 30% или више од књиговодствене вредности укупне имовине друштва исказане у последњем годишњем билансу стања.

Располагање имовином велике вредности може се спровести ако то располагање претходно или накнадно одобри скупштина.

Када друштво располаже имовином велике вредности, сходно се примењују правила Законa о привредним друштвима о правима несагласних акционара.

Одбор директора друштва је дужан да припреми предлог одлуке којом скупштина одобрава располагање имовином велике вредности, са:

- образложењем које садржи разлоге из којих се препоручује усвајање те одлуке,

- извештајем о условима под којим се стиче, односно располаже имовином велике вредности.

Саставни део материјала за седницу скупштине на којој се доноси одлука о располагању имовином велике вредности је нацрт уговора о располагању имовином велике вредности. Изузетно, ако се одлуком одобрава већ закључен уговор о располагању имовином велике вредности, тај уговор се доставља уз материјал за седницу скупштине на којој се одлука доноси.

Кворум за седницу скупштине на којој се доноси одлука о располагању имовином велике вредности чини обична већина акција са правом гласа (269.743 акција, пошто су акције ПИО Фонда-31.119 без права гласа) , а одлуку о одобравању располагања имовином велике вредности скупштина доноси трочетвртинском већином гласова присутних акционара са правом гласа.

Ако седница скупштине буде одложена због недостатка кворума, одржава се поновљена седница на којој кворум чини једна трећина од укупног броја гласова акција са правом гласа по предметном питању, а одлука се доноси већином која не може бити мања од једне четвртине од укупног броја гласова акција са правом гласа .

У складу са чланом 12а Закона о праву на бесплатне акције и новчану накнаду коју грађани остварују у поступку приватизације, ''БАС'' је дужан да затражи од министарства надлежног за послове приватизације (Министарство привреде) изјашњење о коришћењу права гласа на седници скупштине акционара на којој се доноси одлука о стицању, односно располагању имовином велике вредности, најкасније 15 дана пре доношења те одлуке.

Коришћење права гласа по основу акција које су у власништву Акционарског Фонда (94.342 акције) врши се непосредно, учествовањем у раду скупштине преко пуномоћника или посредно, гласањем писаним путем.

Саставни део материјала за седницу скупштине на којој се доноси одлука о располагању имовином велике вредности је:

- Обавештење о правима несагласних акционара на откуп њихових акција и формулар захтева за остваривање тог права, који садржи поља у која се уноси име, односно пословно име акционара и његово пребивалиште, односно седиште, као и број и класа акција чији откуп захтева.

- Податак о књиговодственој вредности акција јавног акционарског друштва.

- Податак о тржишној вредности акција јавног акционарског друштва, која се утврђује као пондерисана просечна цена остварена на регулисаном тржишту, односно мултилатералној трговачкој платформи, у смислу закона којим се уређује тржиште капитала, у периоду од шест месеци који претходи дану доношења одлуке којом се утврђује тржишна вредност акција, под условом да је у том периоду остварени обим промета акцијама те класе на тржишту капитала представљао најмање 0,5% укупног броја издатих акција те класе и да се у истом периоду трговало више од 1/3 трговачких дана на месечном нивоу( члан 259).

- Изузетно, ако није остварен обим промета акцијама из члана 259. тржишна вредност акција јавног акционарског друштва може се утврдити путем процене, под условом да тако утврђену тржишну цену прихвати скупштина на основу образложеног предлога одбора директора, у коме се мора навести и вредност тих акција утврђена у складу са чланом 259. став 1. Вредност процењује овлашћени судски вештак, ревизор или друго стручно лице које је од стране надлежног државног органа Републике Србије овлашћено да врши процене вредности одређених ствари или права. Процену може вршити и привредно друштво које испуњава законом прописане услове. Процена вредности се региструје се и објављује у складу са законом о регистрацији.

-Тржишна вредност акција, односно процена вредности важе три месеца од дана утврђивања тржишне вредности, односно од дана на који је процена извршена, и у оба случаја морају бити важеће на дан доношења одговарајуће одлуке скупштине ако се тржишна вредност утврђује за потребе доношења те одлуке.

Акционар који је учествовао у раду скупштине и гласао против или се уздржао од гласања, а жели да оствари право на откуп његових акција ( несагласни акционар) може захтев за откуп доставити Друштву:

- на седници скупштине на којој се доноси одлука и то председнику скупштине, односно лицу кога председавајући скупштине овласти или

- у року од 15 дана од дана закључења седнице Скупштине.

Друштво је у обавези да у року од 60 дана по истеку рока од 15 дана од дана закључења те седнице скупштине од несагласног акционара откупи акције које су предмет захтева и то највишој цени утврђеној на наведени начин.

Откуп акција, односно пренос акција и новчаних средстава врши се у складу са правилима пословања Централног регистра.

Акције које је друштво стекло откупом од несагласних акционара постају сопствене акције и оне не дају право гласа. Сопствене акције не дају право на дивиденду или друга примања, нити могу бити основ за плаћања акционарима осим у случају смањења капитала.

Друштво је у обавези да сопствене акције које је стекло као последицу остваривања права несагласних акционара, отуђи у року од три године од дана стицања, тако да укупна вредност тако стечених сопствених акција друштва не буде већа од 10% основног капитала. Приликом отуђења сопствених акција лица која су акционари друштва на дан доношења одлуке одбора директора о отуђењу сопствених акција имају право прече куповине.

Ако друштво не отуђи, односно не поништи сопствене акције у року од 3 године од дана стицања, одбор директора је у обавези је да их без посебне одлуке скупштине, одмах по истеку рока поништи и по том основу смањи основни капитал друштва.

Имајући у виду чињеницу да је између града Београда и БАС АД Београд, закључен уговор о заједничкој изградњи аутобуске станице у блоку 42 на Новом Београду, којим је дефинисано да Град Београд обезбеђује локацију, а да је БАС АД Београд инвеститор који ће у потпуности финансирати израду неопходне пројектне и техничке документације и финансирати изградњу комплекса нове интегрисане аутобуске станице, а све у роковима који обезбеђују несметану реализацију започетих стратешких пројеката у Граду Београду. Из тог разлога неопходно је обезбедити финансијска средства за реализацију уговорених и планираних пословних активности. С обзиром да се потребна финансијска средства не могу обезбедити из редовног пословања БАС АД Београд, неопходно је да се средства обезбеде из кредита. Изградњом нове аутобуске се на трајан и савремен начин решава питање пријема и отпреме путника и аутобуса у главном граду, што је заједнички интерес Града Београда и свих грађана Београда.

Висина кредитног задужења представља више од 30% књиговодствене вредности укупне имовине ''БАС''-а исказане у последњем годишњем билансу стања и сагласно одредбама Закона о привредним друштвима представља располагање имовином велике вредности.

Одбор директора предлаже Скупштини да донесе одлуку као у материјалу за седницу.

ПРЕДСЕДНИК

ОДБОРА ДИРЕКТОРА

Душан Петрић с.р.